Tejeria Otermin LEHENDAKARIA (EAJ, 2014-11-28):
Eskerrik asko Lazarobaster jauna.
Uriarte andrea zurea da hitza.
HEZKUNTZA, HIZKUNTZA POLITIKA ETA KULTURAKO SAILBURUAK (Uriarte Toledo): Lazarobaster jauna lehen esan dizut gai honekin erlazionatuta dagoen informaziorik ezin dugu eman. Lehiaren euskal agintaritza tramitatzen ari den bitartean legez ezin dogu horretaz hitz egin. Beraz, kontuz ibili beharko gara denok.
Bestalde, lehen esan dizut ere, 2011tik akordioa ezarrita dago. Aurten, urte honetan, bukatuko da eta lantzen ari gara datorren kurtsorako ea aber nola izango den eta baita ere esan dizut zertan ari garen momentu honetan. Hau da, ze prozeduretan ari garen eta bestea ere beteko dugu eta ondo dakizunez hitz egingo dugu.
Eta gai hau behin eta berriro hona etortzen dela. Bai, noski. Zuk duela hilabete gai honi buruz egindako informazio eskaerak ikusita, argi dago gainera nire esku dauden azalpen guztiak emanda ere, ez duzula nahikotzat joko.
Izan ere, Gobernu honi bederatzi informazio eskaera egin dizkiozu. Gobernu sail bakoitzetik azken hamar urtetan, urtez urte, egin diren eta egiten diren elikagaien erosketa publiko bakoitzerako ondorengo informazio eta elementuak eskatu dituzu. Hemengoak.
Erosketa publikoko elikagaien kontsumoren leku edo egoitza zehatzaren izen, helbide eta epealdia.
Zerbitzuaren kudeaketa eredua azaltzea. Hau da, sailetik zuzenean egiten den, kontratazio bidez egiten den edo bestelako eredu bat den zehaztea azken kasu honetan, nolakoa eredua azalduz.
Kontratazioarik bada, kontratazio espediente osoak, baldintza teknikoen ageria barne.
Erositako elikagaien ezaugarrien inguruko irizpideak eta hemen elikagaien kalitatearen inguruko irizpideak zehaztea. Elikagai ekologikoak erostearen inguruko irizpideak zehaztea. Elikagaien ekoizpenaren jatorriaren inguruko irizpideak zehaztea. Elikagaien erosketa prezioaren inguruko irizpideak zehaztea.
Jarraitzen dugu. Erositako elikagaien inguruko informazioa. Erositako produktu bakoitzaren ekoizpen jatorria. Erosteko produktu bakoitzaren kopurua, prezioa eta gastua. Araba, Bizkaia eta Gipuzkoako baserritar eta arrantzaleek ekoiztutako produktu bakoitzaren erosketa kopuru, prezioa eta gastua, ekoizlearen izena eta ekoizleari ordaindutako prezioa barne.
Erositako produktu ekologiko bakoitzaren kopurua, prezioa eta gastua. Araba, Bizkaia eta Gipuzkoako baserritarrek ekoiztutako produktu ekologiko bakoitzaren erosketa kopuru, prezioa eta gastua. Ekoizlearen izena eta ekoizleari ordaindutako prezioa barne. Produktuaren erosketa gastua guztira.
Sukalde lanen inguruko informazioa ere: Langile kopurua, langile bakoitzaren lanaldia eta langile bakoitzaren ordainsaria. Langileen gastuaz gain bestelako gastuen kontzeptua eta zenbatekoa. Zenbateko gastua izan duten sukalde lanak guztira.
Garraioren inguruko informazioa baita. Sukalde lana egin ondoren, janaria kontsumituko den lekura garraiatzeko distantzia edo eta produktuak jaso diren lekutik, sukalde lana egingo den lekurainoko distantzia. Sukalde lana kontsumituko den lekuan egiten bada.
Zenbateko gastua izan duen garraioak. Zerbitzatze lanaren inguruko informazioa: Langile kopurua, langile bakoitzaren lanaldia eta langile bakoitzaren ordainsaria.
Langileen gastuaz gain bestelako gastuen kontzeptua eta zenbatekoa. Zenbateko gastua izan duen zerbitzatze lanak guztira.
Bestelako gastuak ere. Zerbitzu osoak izan duten gastuaren zenbatekoa. Erabiltzaileek zerbitzuagatik ordaindutakoaren inguruko informazioa: Erabiltzaile kopurua, prezioa ezartzerakoan erabiltzen diren irizpideak, prezioaren zenbatekoa eurotan produktu desberdinak eskaintzen ere badira, produktu bakoitzaren prezioa.
Beraz, uste dut ez dagoela esan beharrik Jaurlaritzak kudeatzen dituen jantoki guzti-guztiei buruz eskatu duzun informazio guzti hori biltzea ezinezkoa izango dela. Edonola ere, gai honen inguruan harremanetan egon gara eta egongo gara aurrerantzean ere.
Eta bukatzeko, lehen aipatutako ideia bat azpimarratu nahi dut. Jantokiak ondo kudeatzea kontratazio berrian legezkotasunaren esparrua bermatzea eta gure ikasleei kalitate goreneko zerbitzua emateak dira gure premiak eta helburuak.
Eskerrik asko.